Saudi Arabia ​ເປັນ​ຜູ້ນຳພາການໂຈມຕີ ຕໍ່ພວກກະບົດ Houthi ໃນເຢເມນ
ເຈົ້າໜ້າທີ່ໄດ້ກ່າວວ່າ ການໂຈມຕີທາງອາກາດ ແມ່ນເເນເປົ້າໝາຍໃສ່ພວກຄ້າຍ ທະຫານຕ່າງໆ ທີ່ໄດ້ຖືກຍຶດເອົາ ໂດຍພວກກະບົດ Houthi.
ເຮືອບິນລົບຂອງ Saudi ນຳພາການໂຈມຕີຮອບໃໝ່ຕໍ່ພວກ ກະບົດ Houthi ໃນເຢເມນ ໃນວັນພະຫັດມື້ນີ້ ໃນຂະນະທີ່ ບັນດາປະເທດພັນທະມິດອາຣັບໃນເຂດອ່າວເປີເຊຍ ແລະກຸ່ມ ອື່ນໆໃນຂົງເຂດ ຈັດສົ່ງການຊ່ອຍເຫຼືອຢ່າງຮີບດ່ວນ ໄປໃຫ້ ປະທານາທີບໍດີ Abd-Rabbu Mansour Hadi ທີ່ໄດ້ຮັບ ການໜຸນຫລັງຈາກນາໆຊາດນັ້ນ ເຈົ້າໜ້າທີ່ໄດ້ກ່າວວ່າ ການໂຈມຕີທາງອາກາດ ທີ່ເລີ້ມຂຶ້ນ ໃນແລງວັນພຸດວານນີ້ ແມ່ນເເນເປົ້າໝາຍໃສ່ພວກຄ້າຍ ທະຫານຕ່າງໆ ທີ່ໄດ້ຖືກຍຶດເອົາ ໂດຍພວກກະບົດ Houthi ໃນຂະນະທີ່ພວກເຂົາ ສືບຕໍ່ການບຸກໂຈມຕີ ລົງສູ່ພາກໃຕ້ ຂອງປະເທດ ໃນໄລຍະຫຼາຍໆອາທິດຜ່ານມານີ້ Jordan ອີຈິບ ແລະ Sudan ຢືນຢັນວ່າ ກອງກຳລັງຂອງພວກເຂົາເຈົ້າ ກໍໄດ້ມີສ່ວນປະກອບ ໃນການປະຕິບັດງານທີ່ວ່ານີ້ ໃນຂະນະທີ່ກະຊວງການຕ່າງປະເທດຂອງປາກີສຖານ ໄດ້ກ່າວ ວ່າ ຕົນກຳລັງພິຈາລະນາ ຕໍ່ການຮ້ອງຮຽນຈາກ Saudi Arabia ເພື່ອໃຫ້ສົ່ງກອງກຳລັງ ທະຫານໄປຊ່ອຍ ອົງການຂ່າວຂອງທາງການ Saudi ໄດ້ກ່າວວ່າ Morocco ໄດ້ໃຫ້ຄຳໝັ້ນສັນຍາວ່າ ຈະປະກອບສ່ວນນຳ ໃນຂະນະທີ່ ເຄືອຂ່າຍໂທລະພາບ al-Arabiya ທີ່ Saudi ເປັນເຈົ້າ ຂອງນັ້ນ ກ່າວວ່າ Saudi Arabia ແມ່ນໃຫ້ຄຳໝັ້ນສັນຍາທີ່ຈະສົ່ງທະຫານ 150 ພັນຄົນແລະເຮືອບິນລົບ 100 ລຳໄປຊ່ອຍ ອີຣານ ຊຶ່ງເປັນຄູ່ປໍລະປັກກັບ Saudi ແລະມີການເຊື່ອກັນຢ່າງກວ້າງຂວາງວ່າ ເປັນຜູ້ໃຫ້ ການສະໜັບສະໜຸນພວກກະບົດ Houthi ນັ້ນ ໄດ້ກ່າວປະນາມການໂຈມຕີທາງອາກາດ ໂດຍກ່າວວ່າ ການເອົາບາດກ້າວທາງທະຫານນັ້ນ ແມ່ນການຮຸກຮານ ຊຶ່ງມີແຕ່ຈະເຮັດໃຫ້ ວິກິດການໃນເຢເມນ ສະລັບສັບຊ້ອນເພີ້ມຕື່ມອີກ ໃນຂະນະທີ່ ການຖິ້ມລະເບີດຍັງດຳເນີນຕໍ່ໄປໃນວັນພະຫັດມື້ນີ້ ກອງກຳລັງ ທີ່ຈົງຮັກພັກດີ ຕໍ່ປະທານາທິບໍດີ Hadi ໄດ້ເຂົ້າຍຶດຄືນ ເອົາສະໜາມບິນນາໆຊາດ Aden ແລ້ວ ສະຖານທີ່ໆທ່ານ Hadi ໄປພັກເຊົາຢູ່ນັ້ນ ຍັງບໍ່ມີຜູ້ໃດຮູ້ເທື່ຶອ ຫຼັງຈາກທີ່ທ່ານໄດ້ຫລົບໜີອອກຈາກທຳນຽບປະທານາທິບໍດີ ໃນເມືອງ Aden ໃນວັນພຸດວານນີ້ ໃນຂະນະທີ່ກອງກຳລັງຂອງ ພວກກະບົດ Houthi ປິດລ້ອມຕົວເມືອງ Saudi Arabiaຍັງໄດ້ສັ່ງໃຫ້ໂຈະຖ້ຽວບິນ ຢູ່ຕາມສະໜາມບິນຕ່າງໆ ໃກ້ໆກັບຊາຍ ແດນເຢເມນ